Sestri Ponente

Sestri Ponente, ciammou solo che Sestri ascì, o l'é un quartê do ponente de Zena de 44.490 abitanti, tra i ciù grendi da çittæ. Scitoou tra Corniggen e Pegi, de Sestri fan parte ascì i doî vegi commun de San Gioane e de Bòrzoi (solo pe-a meitæ de ponente), d'ancheu conscideræ comme de seu unitæ urbanistiche insemme a quelle da Cäçinæa e do çentro.

Sestri o l'é stæto un commun autònomo sciña do 1926, quand'o l'é stæto unio a-o capoleugo pe-o progetto da coscì dita "Grande Zena". Vegnuo primma unna delegaçión e dapeu unna çircoscriçion, da-o 2005 o l'é incluso into Muniçipio VI Mezo Ponente insemme a-o quartê de Corniggen.

 Geografia 
sinistra|miniatura|O Monte Gazzo co-i cantê de Sestri
Con unn'erta denscitæ de popolaçion e de industrie (a l'à 50.000 abitanti pöcassæ ma inti anni 1970 a l'ea arrivâ à tòsto 80.000), Sestri a l'òccupa unn'aria in parte cianella e in parte de colliñe ch'a se spanze da-o mâ a-i 419 metri do Monte Gazzo, in sciâ quæ çimma o s'attreuva o santuäio de Nòstra Scignoa da Miseicòrdia.

I confin da delegaçion peuan ëse identificæ à levante, con Corniggen, in sciô promontöio de Sant'Andria (donde un tempo gh'ea castello Raggio) e à ponente, con Mortiou, co-o rian Maròtto. A-o nòrde, co-o distreito de Bòrzoi, ciù piccin, o termo o l'é segnou gròsso mòddo da-o tratto de l'autostradda A10 ch'a passa sovia a-o rian Ruscarolo.

In scî bricchi derê à Sestri gh'é quello che tanti studdi tëgnan pe-a spartiçion geològica tra e Arpe e i Appennin, conosciua comme linia Sestri-Vottaggio (quella geografica a s'attreuva ciù à ponente in sciô Còlle de Cadeboña.

 Stöia 
 Origine do nomme e antighitæ 
Inti tempi pre-romen, gh'ea con tutta probabilitæ quarche insediamento inta region, comme mostrou da-a descoverta di resti d'un castellâ ch'o remonta à l'Etæ do Færo inte l'estæ do 1956 tanto che gh'ea di travaggi d'espanscion in sciô çimitëio de Sant'Alberto, inta parte de ponente da delegaçion.

O nomme Sestri o ne vëgne da-o vernacolâ do latin Sextum contegnuo inta frase Sextvm lapis ab Urbe Januae, o nomme d'un villaggio piccin ch'o l'é nasciuo probabilmente do II secolo donde gh'ea o sesto miliarium da Via Aemilia Scauri, stradda consolare romaña ch'a ligava Romma con Zena e dapeu Vada Sabatia, d'ancheu Voæ.

O villaggio, à tutte e mainee, o no l'ea çentrou inte l'aria d'ancheu, ma ciufito in sciâ colliña derê à lê, tra o Rian Maltempo e o Rian Ciävagna; de fæto, o terren cianello in sciô quæ Sestri a l'é tiâ sciù o no l'existe da goæi tempo. L'arretiâse do mâ o l'é dovuo à un fenòmeno de bradiscismo ch'o l'ea za in corso verso l'anno 1000.

L'é seguo che inti tempi antighi o mâ o bagnava e colliñe e o l'intrava inta vallâ do Ciävagna, con razzonze fin à l'aria de Prian e formâ coscì un gorfo piccin, ciammou o Gorfo de San Loenso. De ancoe e di anelli de færo pe ormezzâ e barche son stæti attrovæ à preuva de sto fæto, e antighe carte de navegaçion indican ascì l'existensa d'un pòrto piccin tra e colliñe de San Gioane e de Prian, colliñe in scê quæ son nasciui i insediamenti originäi do villaggio.

Ma l'é in sce sta neuva tæra che o neuvo villaggio ch'o l'avieiva dæto vitta a-a Sestri Ponente d'ancheu o l'à piggiou forma da maniman. Unna pittua do 1238, tegnua pe-a ciù vegia raffiguraçion de Sestri Ponente, o depenze unna fia de case (identificabile de lengê co-a Via Paglia d'ancheu) à unna curta distansa da-a linia da còsta.

O villaggio dapeu o s'é allargou progrescivamente verso o mâ apreuvo a l'arretiâse da còsta e l'é seguo che fiña do secolo XVII o mâ o l'arrivava a-o çentro istòrico do tempo, tanto che a Baxilica de Nòstra Scignoa de l'Assunçion a l'é stæta tiâ sciù pròpio in sciâ spiaggia, con l'intrâ da gexa che, pe sto fæto, a l'ea giâ a settentrion.

 Etæ de mezzo e moderna 

 Pòsti de interesse 
 Architettue religiose 
 Baxilica de Nòstra Scignoa Assonta
 Gexa da Santiscima Nonçiâ da Còsta
 Gexa da Nativitæ de Maia Santiscima e de San Nicòlla da Tolentin
 Gexa de San Françesco
 Gexa de San Gioane o Batista
 Gexa da Nativitæ do Segnô
 Gexa da Sacra Famiggia e de San Zòrzo
 Gexa do Spirito Santo

 Architettue çivili 

 Economia 

 Coltua 

 Manifestaçioin 

 Feste e fee 

 Communicaçioin 
 Stradde 

 Ferrovie 

 Pòrti 

 Nòtte 

 Atri progetti